PPS เผยบ.ลูกคว้างานออกแบบอสังหาฯขนาดใหญ่ มูลค่า 87.5 ลบ. รับรู้ฯปีนี้
PPS ตั้งเป้ารายได้รวมปีนี้โตเกิน 10% พร้อมโชว์ Backlog กว่า 500 ลบ. แบ่งเป็นภาคเอกชน 70% และภาครัฐ 30% - เผยบริษัทลูกคว้างานออกแบบโครงการอสังหาฯขนาดใหญ่ ย่านบางนา มูลค่า 87.5 ลบ. ทยอยรับรู้รายได้ในปีนี้
21 มี.ค. 2560

นายพงศ์ธร ธาราไชย รองประธานกรรมการบริหาร บริษัท โปรเจค แพลนนิ่ง เซอร์วิส จำกัด (มหาชน) หรือ PPS เปิดเผยว่า บริษัท PPSD และ Swan &amp; Maclaren (Thailand) บริษัทย่อยของบริษัทได้ลงนามในสัญญารับงานออกแบบโครงการขนาดใหญ่จากผู้พัฒนาอสังหาริมทรัพย์ต่างประเทศ ประเภทโครงการอสังหาริมทรัพย์ที่ครอบคลุมทั้งไลฟ์สไตล์และอาคารสำนักงาน จำนวน 2 เฟส ย่านบางนา โดยได้เริ่มการดำเนินงานเฟสแรกต้นปีที่ผ่านมา มูลค่างาน 87.5 ล้านบาท ซึ่งจะทยอยรับรู้รายได้ภายในปีนี้
นอกจากนี้เมื่อเดือนกุมภาพันธ์ที่ผ่านมา บริษัทได้เข้าเสนองานวิศวกรที่ปรึกษาบริหารโครงการที่เป็นเมกะโปรเจคภาครัฐ คือ โครงการรถไฟฟ้าสายสีส้ม มูลค่างานไม่ต่ำกว่า 200 ล้านบาท โดยจะทราบผลการตัดสินภายในเดือนพฤษภาคมนี้ ส่วนงานภาคเอกชนบริษัทได้รับการติดต่อให้เข้าเสนองานหลายโครงการ ซึ่งขณะนี้อยู่ระหว่างการเสนองานบริหารจัดการโครงการกว่า 10 โครงการ ประกอบด้วย ธุรกิจโรงแรม ธุรกิจอาคารสำนักงาน Data Center และโรงงานอุตสาหกรรม อีกทั้งกลุ่มลูกค้าเดิมในกลุ่มธุรกิจค้าปลีก ยังคงต่อสัญญาให้ดูแลโครงการใหม่ต่อเนื่อง ตามแผนงานการขยายสาขาทั่วประเทศ
“แนวโน้มธุรกิจวิศวกรที่ปรึกษาบริหารโครงการในปีนี้มีสัญญาณบวก เนื่องจากภาครัฐและเอกชนมีการลงทุนโครงการใหม่มากขึ้น ซึ่งถือเป็นโอกาสที่ดีของ PPS สำหรับการรุกงานวิศวกรที่ปรึกษาบริหารโครงการซึ่งเป็นธุรกิจหลักของบริษัท ปัจจุบันบริษัทเดินหน้าเสนองานกลุ่มลูกค้าในประเทศเป็นหลัก เนื่องด้วยแผนการลงทุนด้านการก่อสร้างโครงการต่างๆทยอยออกมาอย่างต่อเนื่อง ทั้งงานภาครัฐที่บริษัทเตรียมความพร้อมในการเข้าร่วมประมูลงานโครงการรถไฟฟ้าในส่วนที่เหลือ อาทิ สายสีชมพู สีเหลือง และสีม่วง ส่วนงานภาคเอกชนบริษัทได้รับการติดต่อให้เข้าร่วมเสนองานกับผู้ประกอบการในภาคธุรกิจต่างๆมากขึ้น” นายพงศ์ธร กล่าว
ขณะเดียวกันบริษัทยังให้ความสำคัญกับการยกระดับมาตรฐานการดำเนินงาน การแนะนำธุรกิจและบริการของ PPS ให้เป็นที่รู้จักของผู้ประกอบการในภาคธุรกิจต่างๆ ทั้งในและต่างประเทศ อีกทั้งมุ่งเน้นการพัฒนานวัตกรรมการทำงานโปรแกรม PPS Site Walk ที่ใช้สำหรับการควบคุมดูแลโครงการก่อสร้างเพื่ออำนวยความสะดวกแก่ผู้ประกอบการในการติดตามความเคลื่อนไหวแต่ละโครงการ
ทั้งนี้ ปีนี้บริษัทตั้งเป้ารายได้รวมอยู่ที่ประมาณ 330 ล้านบาท เติบโตไม่ต่ำกว่า 10% โดยมี Backlog ในมือ 500 ล้านบาท สัดส่วนแบ่งเป็นภาคเอกชน 70% และภาครัฐ 30%